b'\n_START_ARTICLE_\nGestalt terapija\n_START_PARAGRAPH_\nGestalt terapija je eksistencialna/izkustvena oblika psihoterapije, ki poudarja osebno odgovornost in se osredoto\xc4\x8da na posameznikovo izku\xc5\xa1njo v sedanjem trenutku, na odnos terapevt-klient, na okolje in socialni kontekst posameznikovega \xc5\xbeivljenja ter na samoregulacijsko uravnavanje ljudi v situaciji._NEWLINE_Gestalt terapijo so razvili Fritz Perls, Laura Perls in Paul Goodman v 40-tih in 50-tih letih._NEWLINE_Na F. Perlsa so vplivali Reich, Jung in Freud. Vendar \xe2\x80\x93 Perls je zavrnil verbalni pristop (pomo\xc4\x8d skozi pogovor) klasi\xc4\x8dne psihoanalize. Poudari tudi bistveno razliko med ge\xc5\xa1talt terapijo in psihoanalizo: namen ge\xc5\xa1talt terapije je samo-izra\xc5\xbeanje in ne toliko samo-spoznavanje._NEWLINE_Pri ge\xc5\xa1talt terapiji je bolj pomembno kaj se dogaja (med pogovorom terapevt-klient), kot to, kaj je vsebina pogovora. Ve\xc4\x8dji poudarek je na procesu in na tem, kaj se v tem trenutku dogaja, kot na preteklosti in prihodnosti. Ge\xc5\xa1talt terapija je ena izmed metod \xc4\x8duje\xc4\x8dnosti (mindfullness). Ta pristop omogo\xc4\x8di, da se klient s\xc4\x8dasoma zave, kaj po\xc4\x8dne v tem trenutku in kaj se v njem dogaja in tako lahko spro\xc5\xbei samo-spremembe (Bessier, Fagan, and Shepherd 1970). V ge\xc5\xa1taltu pogosto uporabljen pojem zavedanje (awareness) lahko ozna\xc4\x8dimo kot aktiven proces organizma in okolja, da se oblikujeta/organizirata v smiselno celoto._NEWLINE_Ge\xc5\xa1talt terapija se dogaja v skupinah in v obliki delavnic, za razliko od psihoanalize, ki poteka ena-na-ena, skozi dalj\xc5\xa1e \xc4\x8dasovno obdobje. Psihoanaliza se za razliko od ge\xc5\xa1talta ukvarja z nezavednim in njegovim vplivom na trenutno delovanje \xc4\x8dloveka (Freud 2009).'